Diari Oficial de la Generalitat Valenciana


Sumari del DOGV 8125, del 12-09-2017 (2017/7901)

DECRET LLEI 4/2017, de 8 de setembre, del Consell, pel qual es modifica la Llei 14/2016, de 30 de desembre, de pressupostos de la Generalitat per a 2017.
---------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2017/09/08/4/dof/vci/html**

### Dades del document

Número de DOGV
:   8125

Data del DOGV
:   12-09-2017

Secció del DOGV
:   I. DISPOSICIONS GENERALS

Número del document
:   2017/7901


Data del document
:   08-09-2017

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Decret llei

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * Conselleria d'Hisenda i Model Econòmic
    * crèdit pressupostari
    * endeutament
    * remuneració del treball
    * empresa pública
    * legislació
    * dèficit
    * llei pressupostària
    * fundació
    * exercici pressupostari
    * modificació pressupostària
    * pressupost

DECRET LLEI 4/2017, de 8 de setembre, del Consell, pel qual es modifica la Llei 14/2016, de 30 de desembre, de pressupostos de la Generalitat per a 2017. [2017/7901]  
  
PREÀMBUL  
  
La Sentència del Tribunal Constitucional 9/2017, de 19 de gener, va declarar inconstitucional el model de gestió i concessió d'ajudes públiques derivat del programa de l'assignació tributària de l'Impost sobre la Renda de les Persones Físiques. Per tal de complir aquesta sentència el Ministeri de Sanitat, Serveis Socials i Igualtat, en col·laboració amb les entitats del tercer sector i amb l'acord previ amb les comunitats autònomes, ha dissenyat un nou sistema basat en l'existència de dos trams: un estatal i un altre autonòmic, ajustat a l'ordre de distribució de competències entre l'Estat i les comunitats autònomes.  
Com a conseqüència d'aqueixa negociació amb les comunitats autònomes, el Consell Territorial de Serveis Socials i del Sistema per a l'Autonomia i l'Atenció a la Dependència, el 26 d'abril de 2017 va adoptar per unanimitat un acord en el qual s'estipula que el model de gestió del 0,7 % de l'IRPF siga un model mixt (tram Administració General de l'Estat - tram comunitats autònomes i ciutats amb estatut d'autonomia), en compliment de l'esmentada Sentència del TC 9/2017, dictada en el conflicte de competències C-4777.  
Per Resolució de 15 de juny de 2017, la Secretaria d'Estat de Serveis Socials i Igualtat, sobre la base del criteri jurídic emés per l'Advocacia General de l'Estat, va acordar la distribució del crèdit «per a activitats d'interés general considerades d'interés social», que ascendeix a un total de 510.542.830,87 euros, entre l'Estat i les comunitats autònomes. D'acord amb aquesta resolució correspon a l'Estat 69.190.409,77 euros, i a les comunitats autònomes 810.549.444,10 euros, quantitat aquesta que es reparteix de conformitat amb els criteris de distribució aprovats per unanimitat en la reunió del 19 de juny de 2017 del Consell Territorial de Serveis Socials i del Sistema per a l'Autonomia i Atenció a la Dependència.  
El Ple del Consell Territorial de Servei Socials i del Sistema per a l'Autonomia i Atenció a la Dependència, en la seua reunió extraordinària realitzada el 19 de juny de 2017, també va aprovar per unanimitat aprovar l'acord de concessió de subvencions a programes d'interés general a càrrec de l'assignació tributària del 0,7 % de l'IRPF per a l'any 2017, i la distribució de crèdit per a les comunitats autònomes i ciutats amb estatut d'autonomia.  
El Consell de Ministres, en la seua reunió de 23 de juny de 2017 i a proposta de la ministra de Sanitat, Serveis Socials i Igualtat, va adoptar un acord pel qual s'autoritzen els criteris de distribució i la distribució resultant, aprovats pel Consell Territorial de Serveis Socials i del Sistema per a l'Autonomia i Atenció a la Dependència, destinats a subvencionar, per part de les comunitats autònomes i ciutats amb estatuts d'autonomia, programes d'interés general a càrrec de l'assignació del 0,7 % de l'IRPF per a l'any 2017. Aquest acord ha sigut publicat en el Boletín Oficial del Estado del 24 de juny de 2017.  
  
El Consell, en la seua reunió del 7 de juliol de 2017 i a proposta del conseller d'Hisenda i Model Econòmic, va aprovar l'acord pel qual s'autoritza la generació de crèdits finalistes del Ministeri de Sanitat, Serveis Socials i Igualtat en el capítol 4 del programa 313.50, Inclusió social, de la Vicepresidència i Conselleria d'Igualtat i Polítiques Inclusives, per import de 24.938.089,32 euros.  
Amb data 31 de desembre de 2016 es va publicar la Llei 14/2016, de 30 de desembre, de pressupostos de la Generalitat per a l'exercici de 2017, el procés d'elaboració de la qual no va poder tindre en consideració la gestió dels crèdits relacionats amb el finançament de programes d'interès general per atendre fins d'interés social a càrrec de l'assignació tributària del 0,7 % de l'IRPF a la Comunitat Valenciana, atès que la sentència referida és de data posterior.  
Atés que l'Estat té previst en la seua llei de pressupostos per aquest tipus de subvencions un règim de lliurament de les ajudes del 100 per cent una vegada concedides d'acord amb el que estableix l'article 34.4 de la Llei 38/2003, de 17 de novembre, general de subvencions, i atés que aquest règim no és aplicable a la Generalitat per no estar previst en la seua vigent llei de pressupostos, havent-se d'aplicar el que estableix l'article 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i que això causaria un greu perjudici a l'execució dels referits programes en l'any 2017, que no rebrien el finançament que els cal, resulta necessari el manteniment del règim de lliurament de la subvenció que fins ara s'estava aplicant.  
Aquestes circumstàncies són les que constitueixen el fet habilitant d'extraordinària i urgent necessitat que l'Estatut d'Autonomia exigeix en l'article 44 per a l'adopció d'un decret llei.  
En conseqüència, d'acord amb el que preveuen els articles 44, 49 i 50 de l'Estatut d'Autonomia de la Comunitat Valenciana, i l'article 58 de la Llei 5/1983, del Consell, de 30 de desembre, a proposta conjunta de la vicepresidenta i consellera d'Igualtat i Polítiques Inclusives i del conseller d'Hisenda i Model Econòmic, i amb la deliberació prèvia del Consell, en la seua reunió de 8 de setembre de 2017,  
  
  
DECRETE  
  
Article únic. Modificació de la Llei 14/2016, de 30 de desembre, de pressupostos de la Generalitat per a l'exercici 2017  
U. S'afegeix un nou paràgraf f en l'apartat 1 de l'article 44 de la Llei 14/2016, de 30 de desembre, que queda redactat de la manera següent:  
  
«f) En el marc de les actuacions del programa 313.50, Inclusió social, les destinades a finançar programes d'interés general per atendre a fins d'interès social a càrrec de l'assignació tributària del 0,7 per 100 de l'Impost sobre la Renda de les Persones Físiques a la Comunitat Valenciana, inclosos en la línia de subvenció S5177: podrà lliurar-se immediatament, una vegada concedides, fins al 100 per cent de l'import.»  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o inferior que s'oposen al que estableix aquest decret llei.  
  
  
DISPOSICIONS FINALS  
  
Primera. Habilitació per al desplegament reglamentari  
Es faculta el Consell per a dictar totes les disposicions que siguen necessàries per al millor desplegament i aplicació d'aquest decret llei.  
  
Segona. Entrada en vigor  
Aquest decret llei entrarà en vigor el mateix dia que es publique en el Diari Oficial de la Generalitat Valenciana.  
  
València, 8 de setembre de 2017  
  
La presidenta del Consell en funcions i consellera  
d'Igualtat i Polítiques Inclusives,  
MÓNICA OLTRA JARQUE  
  
El conseller d'Hisenda i Model Econòmic,  
VICENT SOLER I MARCO


Còpia Permalink ELI